b'\n_START_ARTICLE_\nThe Lumineers\n_START_SECTION_\n2002\xe2\x80\x932009. Algusaastad\n_START_PARAGRAPH_\nKui Schultz ja Fraites algselt koost\xc3\xb6\xc3\xb6d hakkasid tegema, koos kirjutama ja New Yorgis kontserte andma, siis kasutasid nad mitmesuguseid nimesid, n\xc3\xa4iteks Free Beer, 6Cheek ja Wesley Jeremiah. Free Beer tegi p\xc3\xb5hiliselt cover\xe2\x80\x99eid. Mida aeg edasi, seda rohkem hakkasid nad ise laule kirjutama, kuna neil puudus fookus, siis konkreetset stiili nad ei viljelenud.\n_START_SECTION_\n2009\xe2\x80\x932013. "The Lumineers"\n_START_PARAGRAPH_\nB\xc3\xa4nd p\xc3\xbc\xc3\xbcdis New Yorgis alustada, kuid see osutus oodatust keerukamaks. Schultz elas Brooklynis ja t\xc3\xb6\xc3\xb6tas kolmes kohas korraga selleks, et \xc3\xbc\xc3\xbcri maksta, kuid t\xc3\xb6\xc3\xb6 k\xc3\xb5rvalt ei j\xc3\xa4\xc3\xa4nud piisavalt aega, et muusikaga tegeleda. 2009. aastal otsustasid Schultz ja Fraites kolida Coloradosse ja liitusid avatud mikrofoni programmiga. _NEWLINE_Colorados kohtusid nad professionaalse t\xc5\xa1ellisti Neyla Pekarekiga. B\xc3\xa4nd otsis tol hetkel endale t\xc5\xa1ellisti ja Pekarek v\xc3\xb5ttis pakkumise vastu, kuigi ta oli just kolled\xc5\xbei l\xc3\xb5petanud ja tal oli plaan saada muusika\xc3\xb5petajaks. _NEWLINE_Denverist leidis b\xc3\xa4nd endale ka mandoliinim\xc3\xa4ngija, Maxwell Hughesi, kes oli b\xc3\xa4ndi mitteametlik neljas liige ja osales ansambli deb\xc3\xbc\xc3\xbctalbumi tegemises. Hughes\xe2\x80\x99i ja The Lumineersi teed l\xc3\xa4ksid lahku, sest b\xc3\xa4nd ei otsinud endale neljandat liiget. _NEWLINE_2011. aasta kevadel allkirjastasid nad Onto Entertainmentiga lepingu, kes rahastas b\xc3\xa4ndi, et salvestada t\xc3\xa4ispikkuses album Seattle\xe2\x80\x99is Bear Creek stuudios produtsent Ryan Hadlockiga. Sama aasta detsembris kasutati The Lumineersi esimest singlit \xe2\x80\x9cHo Heyd\xe2\x80\x9d televisioonisarja \xe2\x80\x9cHart of Dixie\xe2\x80\x9d hooaja viimases osas, misj\xc3\xa4rel sai b\xc3\xa4nd sotsiaalmeedias suurema t\xc3\xa4helepanu osaliseks. J\xc3\xa4rgmise aasta jaanuaris nimetas KEXP-FM-i DJ John Richards \xe2\x80\x9cHo Hey\xe2\x80\x9d aasta parimaks lauluks. The Lumineers s\xc3\xb5lmis seej\xc3\xa4rel lepingu Dualtone Recordsiga, millel alt avaldati 3. aprillil 2012 ka esimene album \xe2\x80\x9cThe Lumineers\xe2\x80\x9d. Album sai palju positiivset tagasisidet ja ansambli populaarsus aina kasvas, millega nad ka Billboard 200 albumite edetabelis teisele kohale t\xc3\xb5usid. _NEWLINE_14. juunil 2012 p\xc3\xa4\xc3\xa4ses albumi esimene singel \xe2\x80\x9cHo Hey\xe2\x80\x9d Billboard Hot 100 edetabelis 90. kohale. Hiljem saavutas laul kolmanda koha. 30. juunil j\xc3\xb5udis laul Triple A raadio tabelis esikohale ja p\xc3\xbcsis seal kaheksa n\xc3\xa4dalat. Laulu saatis \xc3\xbclemaailmne edu. 2012. aasta oktoobriks oli Manhattanis sellest saanud Spotifys enim jagatud muusikapala. 2017. aastaks on m\xc3\xbc\xc3\xbcdud \xe2\x80\x9cHo Heyd\xe2\x80\x9d \xc3\xbcle viie miljoni eksemplari. _NEWLINE_The Lumineers andis 23. novembril 2012 v\xc3\xa4lja deb\xc3\xbc\xc3\xbctalbumi EP versiooni \xe2\x80\x9cWinter\xe2\x80\x9d. 5. detsembril nomineeriti b\xc3\xa4nd Best New Artist ja Best Americana Album Grammyle. B\xc3\xa4ndi teine singel \xe2\x80\x9cStubborn Love\xe2\x80\x9d p\xc3\xbcsis kaheksa n\xc3\xa4dalat esikohal Billboardi Adult Alternative Songs edetabelis. Euroopa, \xc3\x9chendkuningriigi ja Austraalia turnee k\xc3\xb5ik kontserdid olid v\xc3\xa4lja m\xc3\xbc\xc3\xbcdud. Kolmas singel \xe2\x80\x9cSubmarines\xe2\x80\x9d avaldati 30. juulil 2013. Augustiks oli \xe2\x80\x9cHo Hey\xe2\x80\x9d p\xc3\xbcsinud Billboardi Hot 100 edetabelis 60 n\xc3\xa4dalat. 20. augustil tuli v\xc3\xa4lja delux versioon deb\xc3\xbc\xc3\xbctalbumist, kus oli viis lisalugu ja \xc3\xbcle 25 minuti videomaterjali ning 28-lehek\xc3\xbcljeline bro\xc5\xa1\xc3\xbc\xc3\xbcr. The Lumineersi muusikat on mitmes teleseriaalis kasutatud, n\xc3\xa4iteks \xe2\x80\x9cReign\xe2\x80\x9d, \xe2\x80\x9cScotland\xe2\x80\x9d.\n_START_SECTION_\n2014\xe2\x80\x93... "Cleopatra"\n_START_PARAGRAPH_\nFraites ja Schultz l\xc3\xb5id muusika \xe2\x80\x9cHanging Treele\xe2\x80\x9d. \xe2\x80\x9cHanging Tree\xe2\x80\x9d on James Newton Howardi laul, mida esitas ameerika n\xc3\xa4itlejanna Jennifer Lawrence 2014. aastal filmis \xe2\x80\x9cN\xc3\xa4ljam\xc3\xa4ngud: Pilapaskn\xc3\xa4\xc3\xa4r\xe2\x80\x9d esimeses osas, mis oli sarja kolmas film. S\xc3\xb5nad kirjutas \xe2\x80\x9cN\xc3\xa4ljam\xc3\xa4ngude\xe2\x80\x9d autor Suzanne Collins, mis ilmusid originaalis romaanis \xe2\x80\x9cPilapaskn\xc3\xa4\xc3\xa4r\xe2\x80\x9d. Laul avalikustati Ameerika pearaadiojaamades 9. detsembril 2014._NEWLINE_Septembris 2014 teatati, et The Lumineersil on k\xc3\xa4sil teine album. B\xc3\xa4nd avaldas oma teise albumi \xe2\x80\x9cCleopatra\xe2\x80\x9d 8. aprillil 2016. Kaanefotol on kujutatud filmit\xc3\xa4ht Theda Bara, kes oli pearollis 1917. aasta filmis \xe2\x80\x9cCleopatra\xe2\x80\x9d. \xe2\x80\x9cCleopatra\xe2\x80\x9d produtseerimisel tehti koost\xc3\xb6\xc3\xb6d Simone Felice\xe2\x80\x99iga ja Ryan Hewittiga. _NEWLINE_Albumi esimene singel \xe2\x80\x9cOphelia\xe2\x80\x9d tuli v\xc3\xa4lja 5. veebruaril 2016 ja t\xc3\xb5usis kohe edetabelis Triple A esikohale ning oli seal kokku 13 n\xc3\xa4dalat. Alternative raadios p\xc3\xbcsis laul samuti esikohal ja oli neli n\xc3\xa4dalat m\xc3\xa4ngituim muusikapala, mis oli 2016. aastal avaldatud. _NEWLINE_\xe2\x80\x9cOphelia\xe2\x80\x9d oli aasta l\xc3\xb5puks edetabelis Billboard Alternative esikohal ja Rock Radio esikohalugu. Teine singel \xe2\x80\x9cCleopatra\xe2\x80\x9d t\xc3\xb5usis samuti kiirelt raadio Triple A edetabelis teisele kohale, millest sai b\xc3\xa4ndi kolmas singel, mis j\xc3\xb5udis Alternative raadio tabelis esikoha ja \xe2\x80\x9cCleopatra\xe2\x80\x9d p\xc3\xbcsis seal kaks n\xc3\xa4dalat. _NEWLINE_\xe2\x80\x9cAngelat\xe2\x80\x9d p\xc3\xa4lvis samuti kiire edu. Rolling Stonesi intervjuus \xc3\xbctles Wesley Schultz, et ta kirjutas \xe2\x80\x9cAngela\xe2\x80\x9d peamiselt oma eks t\xc3\xbcdruks\xc3\xb5brast Angela Henardist. Schultz kommenteeris, et kuigi nende suhtest ei tulnud midagi v\xc3\xa4lja, on tal endiselt koht tema s\xc3\xbcdames ja sellep\xc3\xa4rast on ta k\xc3\xb5ne all paljudes lauludes._NEWLINE_B\xc3\xa4nd avaldas albumi ilmumisel ka oma maailmaturnee \xe2\x80\x9cThe Cleopatra\xe2\x80\x9d kuup\xc3\xa4evad. Turnee, mis kestis 2016. ja 2017. aastal, m\xc3\xbc\xc3\xbcs ainu\xc3\xbcksi USA-s \xc3\xbcle 750 000 pileti, sisaldas kahte v\xc3\xa4ljam\xc3\xbc\xc3\xbcdud kontserti New Yorgis, kolme v\xc3\xa4ljam\xc3\xbc\xc3\xbcdud kontserti Seattle\'is, kahte v\xc3\xa4ljam\xc3\xbc\xc3\xbcdud kontserti Denveris ja Los Angeleses. Lisaks suurele kontserdiedule USA-s tuuritas b\xc3\xa4nd ka \xc3\xbclemaailmselt ja m\xc3\xbc\xc3\xbcs \xc3\xbcle 100 000 pileti Kanadas, Suurbritannias, Saksamaal, Prantsusmaal, \xc5\xa0veitsis, Hispaanias, Itaalias, Poolas, T\xc5\xa1ehhis, Austrias ja L\xc3\xb5una-Aafrikas._NEWLINE_9. jaanuaril 2017 teatas Iiri tippansambel U2, et The Lumineers on nende k\xc3\xbclalisesineja \xe2\x80\x9cJoshua Tree Tour 2017\xe2\x80\x9d avaetendustel Los Angeleses, Houstonis, Dallases, Chicagos, Pittsburghis, Philadelphias, Washingtonis, Torontos, Bostonis ja East Rutherfordis.\n_START_SECTION_\nMuusikastiil\n_START_PARAGRAPH_\nSchultz on \xc3\xb6elnud: \xe2\x80\x9cMina kirjutan s\xc3\xb5nad ja koos Jeriga kirjutame laulud. Iga laulu loomine on erinev. \xc3\x9cldiselt h\xc3\xb5lmab see klaverit, kitarri ja v\xc3\xb5ib olla ka laulmist. Tavaliselt me alustame akordide struktuurist \xe2\x80\x93 eriti meloodiast ja p\xc3\xa4rast s\xc3\xb5nad lihtsalt tulevad. V\xc3\xb5i me leiame \xc3\xbche fraasi ja ehitame kogu loo selle \xc3\xbcmber.\xe2\x80\x9d _NEWLINE_Fraites r\xc3\xb5hutab b\xc3\xa4ndi stiili lihtsust, \xc3\xb6eldes: \xe2\x80\x9cme ei leiuta jalgratast v\xc3\xb5i tee midagi nii erinevat, laulud on lihtsad. Iga\xc3\xbcks, kes oskab pilli m\xc3\xa4ngida, oskab m\xc3\xa4ngida ka The Lumineers\xe2\x80\x99i laulu. Ma arvan, et meie muusikal on kindel filmilik aspekt, mis mulle v\xc3\xa4ga meeldib.\xe2\x80\x9d Launchpad kirjutab: \xe2\x80\x9cajal mil teised b\xc3\xa4ndid otsivad uut, originaalset heli et t\xc3\xb5hustada digitaalset revolutsiooni, saavad The Lumineersid suurep\xc3\xa4raselt lihtsusega hakkama.\xe2\x80\x9d _NEWLINE_\xc3\x9ches teises intervjuus selgitab Fraites, et tema arvates meeldivad inimestele muusikud, kes m\xc3\xa4ngivad oma instrumentidel ja laulavad ise. Paljud inimesed on vaimustunud, kui sa teed midagi vastupidiselt tavalisele. See on inspireeriv._NEWLINE_Alister Roberts on kirjeldanud b\xc3\xa4ndi omanimelist deb\xc3\xbc\xc3\xbctalbumit, kui t\xc3\xa4iuslikult loodud kollektsiooni maal\xc3\xa4hedases folkstiilis lauludest, mis sobivad h\xc3\xa4sti juurte taaselustamiseks.\n_START_SECTION_\nM\xc3\xb5jutused\n_START_PARAGRAPH_\nThe Lumineersi muusika on m\xc3\xb5jutatud sellistest muusikutest nagu Bob Dylan, Beethoven, Guns N\' Roses, Talking Heads, Bruce Springsteen, The Cars, Leonard Cohen ja \xe2\x80\x9cfilmilikust muusikast ja k\xc3\xb5igest, mis on imelik ja veider\xe2\x80\x9d.'